LIETUVOS RESPUBLIKOS VIDAUS REIKALŲ MINISTRAS

ĮSAKYMAS

DĖL LIETUVOS RESPUBLIKOS VIDAUS REIKALŲ MINISTRO 2022 M. KOVO 1 D. ĮSAKYMO NR. 1V-149 „DĖL UŽSIENIEČIŲ, PASITRAUKUSIŲ IŠ UKRAINOS DĖL RUSIJOS FEDERACIJOS KARINIŲ VEIKSMŲ UKRAINOJE, ASMENS SVEIKATOS PRIEŽIŪROS PASLAUGŲ UŽTIKRINIMO IR RECEPTINIŲ VAISTINIŲ PREPARATŲ JIEMS IŠRAŠYMO IR IŠDAVIMO LAIKINOSIOS APSAUGOS GALIOJIMO LAIKOTARPIU“ PAKEITIMO

2022 m. birželio 29 d. Nr. 1V-456

Vilnius

Pakeičiu Lietuvos Respublikos vidaus reikalų ministro 2022 m. kovo 1 d. įsakymą Nr. 1V-149 „Dėl užsieniečių, pasitraukusių iš Ukrainos dėl Rusijos Federacijos karinių veiksmų Ukrainoje, asmens sveikatos priežiūros paslaugų užtikrinimo ir receptinių vaistinių preparatų jiems išrašymo ir išdavimo laikinosios apsaugos galiojimo laikotarpiu“:

1.	Pakeičiu 2.1 papunktį ir jį išdėstau taip:

„2.1. savivaldybių administracijų direktorius jų savivaldybės teritorijoje apgyvendintiems iš Ukrainos dėl Rusijos Federacijos karinių veiksmų Ukrainoje pasitraukusiems:

2.1.1. užsieniečiams, užsiregistravusiems Migracijos departamente prie Lietuvos Respublikos vidaus reikalų ministerijos, išskyrus privalomuoju sveikatos draudimu draudžiamus užsieniečius, nurodytus Lietuvos Respublikos sveikatos draudimo įstatymo 6 straipsnio 1 dalyje, (toliau – užsieniečiai) užtikrinti:

2.1.1.1. imunoprofilaktiką nuo COVID-19 ligos (koronaviruso infekcijos);

2.1.1.2. nėštumo priežiūrą;

2.1.1.3. pavėžėjimo paslaugų teikimą laiku užsieniečiams, kai pavėžėjimo metu nėra poreikio teikti būtinąją pagalbą (pavėžėjimui nenaudojant greitosios medicinos pagalbos išteklių):

2.1.1.3.1. į II ir (ar) III lygio paslaugas teikiančią asmens sveikatos priežiūros įstaigą planinėms būtinoms asmens sveikatos priežiūros paslaugoms, kurių nesuteikus paciento sveikatos būklė galėtų pablogėti tiek, kad jam prireiktų skubiosios medicinos pagalbos paslaugų (toliau – būtinosios paslaugos), gauti;

2.1.1.3.2. į fizinės medicinos ir reabilitacijos paslaugas teikiančią asmens sveikatos priežiūros įstaigą būtinosioms paslaugoms gauti;

2.1.1.4. visuomenės sveikatos priežiūros paslaugas;

2.1.1.5. rizikos sirgti tuberkulioze grupės asmenų tikrinimą dėl tuberkuliozės, vadovaujantis Lietuvos Respublikos sveikatos apsaugos ministro 2016 m. birželio 23 d. įsakymu Nr. V-837 „Dėl Tuberkulioze sergančių asmenų išaiškinimo ir atvejo valdymo tvarkos aprašo patvirtinimo“;

2.1.1.6. asmenų siuntimą į Neįgalumo ir darbingumo nustatymo tarnybą prie Socialinės apsaugos ir darbo ministerijos, jei teikiant būtinąsias paslaugas nustatoma, kad asmens sveikatos būklė atitinka neįgalumo, darbingumo lygio ir (ar) specialiųjų poreikių nustatymo tvarką reglamentuojančiuose teisės aktuose nustatytus kriterijus;

2.1.2. nelydimiems nepilnamečiams užsieniečiams užtikrinti šio įsakymo 2.1.1.3 papunktyje nurodytų pavėžėjimo paslaugų teikimą;“.

2.	Pakeičiu 2.2 papunktį ir jį išdėstau taip:

„2.2. III lygio asmens sveikatos priežiūros paslaugas teikiančias asmens sveikatos priežiūros įstaigas kaupti ir Lietuvos Respublikos sveikatos apsaugos ministerijai paprašius elektroniniu paštu pateikti jai šiuos prašyme nurodyto laikotarpio duomenis:

2.2.1. užsieniečiams suteiktų specializuotų ambulatorinių, dienos stacionaro paslaugų, skubiosios medicinos pagalbos ir stebėjimo paslaugų bei atliktų brangiųjų tyrimų ir procedūrų skaičių (atskirai kiekvienos šiame papunktyje nurodytos rūšies paslaugų ir brangiųjų tyrimų ir procedūrų ir atskirai pagal konkrečias Tarptautinės statistinės ligų ir sveikatos sutrikimų klasifikacijos dešimtojo pataisyto ir papildyto leidimo „Sisteminis ligų sąrašas“ (Australijos modifikacija, TLK-10-AM) ligų ir sveikatos sutrikimų kodų grupes);

2.2.2. aktyviajam gydymui hospitalizuotų užsieniečių skaičių;

2.2.3. po aktyviojo gydymo išrašytų užsieniečių skaičių;

2.2.4. toje asmens sveikatos priežiūros įstaigoje mirusių užsieniečių skaičių;“.

Vidaus reikalų ministrė	Agnė Bilotaitė